1. Sinode GKJ nampi lan ngleksanani leksionari dereng dangu. Pasinaon magepokan kaliyan prekawis punika taksih winates. Kagalih prayogi menawi pasinaon kalajengaken kanthi ngudhar gagasan teologi magepokan kaliyan wahyaning mangsa kala liturgi. Langkung-langkung, nyemak prastawa Liturgi ing tata wacana wara wonten pahargyan-pahargyan ingkang kangge GKJ dereng limrah katindakaken. Umpaminipun: pengetan Rawuh Dalem Gusti ingkang mbirat najis (2 Pebruari 2013), Pangibadah Paskah nDalu purnaning Setu Sepi (Vigili Paskah), sembahyangan sangang dinten[*] nyadhong ganjaraning Sang Roh Suci ing pekan Pentekosta, dinten patuwenipun Ibu Mariyah dhateng griyanipun Elisabet (31 Mei 2013), dinten pengetan Salib Suci (14 September 2013), riyaya Undhuh-undhuh utawi Tanceping Tarub[†] (22 September 2013), dinten Bojana Suci Sajagad lan Dinten Pekabaran Injil ing Indonesia (6 Oktober 2013) ingkang taksih perlu kasuraos teologinipun, dinten Riyaya Patunggilaning Para Suci (1 Nopember 2013), lan dinten Minggu Sang Kristus Ratuning Sarwa Dumadi ingkang dipun tetepaken dening Paus Pius XI taun 1925.